Oktoberfest
Oktoberfest u Münchenu (u kolokvijalnom govoru: d’Wiesn) je jedno od najvećih narodnih slavlja na svijetu. Traje šesnaest dana, obično krajem septembra i početkom oktobra svake godine. Prvi Oktoberfest održan je 1810. godine na Theresienwiese (Terezijinoj poljani) u Münchenu, a do danas Oktoberfest u ovom gradu najveći je festival ove vrste u svijetu. Svake godine ovom pivskom festivalu i narodnoj zabavi prisustvuje preko šest miliona posjetilaca, gdje se uz polka muziku i valcere pjeva i pleše. Tokom najznačajnijeg svjetskog Oktoberfest festivala koji se održava u Münchenu, mnogobrojni posjetioci konzumiraju ogromne količine piva, koja dolaze iz šest najstarijih pivnica u ovom gradu poput: Paulaner, Augustiner, Spaten, Hacker-Pschorr, Hofbräu i Löwenbräu. Po statistikama iz 2007. godine, tokom Oktoberfesta popijeno je 6.940.000 litara piva.